कक्राझार जिला गसाइगाव महकुमानि बेंगलनि सिमना सेराव नांजाबनानै थानाय बेंगलनि फाख्रिगुरि गामियाव थांनाय मोनायाव हाग्रानि मैदेर फालोआ हाबफैनानै गोबां माइनि आबादफोरखौ सिलिंखार खालामलादों। थांनाय मोनानिफ्राय ओनसोल नाङै मैदेरनि उदखार खालामनायाव गामिनि राइजो राजाफोरा संखिनाय मोनदों आरो बे मैदेरनि फालोखौ नायनो दाब-दाब जायगानिफ्राय गोबां मानसिफोर फुंबिलि समनिफ्रायनो थुबुर जाफैनाय नुनो मोनदों। बेंगल कुमारग्राम थानानि बेन्दोंङाव थानाय बक्सा टाइगार प्रजेक्टनि भलका रेन्जनि सिङाव थानाय फाख्रिगुरि गामिनि मोनसे लांदां फोथाराव जमा जानानै थानाय  मैदेरनि फालोखौ होहरनो थाखाय हाग्रा बिफाननि मोनसे दोलोआ नाजागासिनो  दंब्लाबो राइजोफोरनि बांद्राय थुबुर जानायनि थाखाय हेथा जादों होननानै खौरांगिरिनि सिगाङाव फोरमायदों। बे रादाब लिरजासिमाव मैदेरनि फालोआ खायसे न’-बां आरो गोबां बिघा माइनि आबाद सिलिंखार खालामबायमोन।